Ilesia de Sant Miguel de Latre

A ilesia de Sant Miguel de Latre ye una ilesia situada en a localidat de Latre, municipio de Candarenas, Alto Galligo. Historia Ye una ilesia de primerías d'o sieglo XII. Fue esviellada entre zaguerías d'o sieglo XVI y as primeras decadas d'o sieglo XVII como se veye encara en un sillar d'uno d'os vanos d'o suyo costau sud que diz “AÑO / 1608 / M.I. / R.R.”. Descripción A ilesia romanica consta d'una nau y preserva l'abside semicircular orichinal. A torre cuadrada, no guaire alta y adosada a la cabecera, s'adhibió manimenos en epocas posteriors. Ye feita de piedra picada y presenta dos finestras adinteladas en a parti sud. Baixo a suya cubierta, que ye a cuatre auguas, s'ubren dos estreitos vanos de meyo punto pa as campanas y atros dos por l'ueste. O edificio un portegau exterior que cubre o suyo costau sud y se prolonga dica l'antiga casa abadía. O tellau ye feito de losa, destacando os repalmadors que suportan a cubierta de l'abside a on son esculpidas cabezas y atros adornos. Destaca tamién o crismón romanico situau en o muro sud, sobre a portalada. Ye un crismón trinitario de siet brazos, decorau con floretas de botón con cuatre petalos. Interiorment a nau ye dividida en cuatre trampos desiguals. A suya cabecera, reformada en estilo barroco, ye plana y acubila o retablo mayor d'os anyos 1724-1725. O primer trampo ye cubierto por vuelta de canyón mientres que o segundo, con dos capilletas laterals, se cubre con vuelta de lunetos. Por astí s'ubre en o muro sud un vano de comunicación con a parti baixa d'a torre, que fa a función de sagristía. A portalada s'ubre en o tercer trampo, cubierto con una falsa cupula rebaixada sobre pichinas. Una chicota escala debant d'a puerta prencipal leva ta o coro alto, situau en o cuatreno trampo dencima d'una vuelta de lunetos muit rebaixada. A iglesia incluye tres altars barrocos. En l'altar mayor s'amuestra a l'arcánchel sant Miguel matando a o dragón. Enlaces externos (es) Sant Miguel en www.RomanicoAragones.com (es) Ilesia de Sant Miguel de Latre en a web d'o SIPCA.